Nacionālais veselības dienests (turpmāk– Dienests), ņemot vērā pērtiķu baku gadījumu apstiprināšanu Latvijā un pieaugošo slimības izplatīšanos pasaulē, informē par kārtību, kādā ārstniecības persona veic parauga ņemšanu un nosūtīšanu izmeklējuma veikšanai, ja ir profesionāli pamatotas aizdomas par pacienta inficēšanos ar pērtiķu bakām.

Slimību profilakses un kontroles centra tīmekļvietnē publicētajos ieteikumos ārstniecības personām “Pērtiķu baku epidemioloģiskās kontroles pasākumi” ir noteiktas indikācijas pacientu testēšanai uz pērtiķu bakām: <https://www.spkc.gov.lv/lv/media/17342/download>

Pērtiķu baku parauga ņemšana tiek veikta ārstniecības iestādē, kurā vērsies pacients un kurā konstatētas aizdomas par inficēšanos ar šo vīrusu izraisīto infekcijas slimību. Par parauga jeb izmeklējamā materiāla ņemšanu no 01.07.2022 būs spēkā manipulācija 42042 “Ādas nokasījuma paņemšana pērtiķu baku diagnostikai” ar tarifu 3,74 eiro, kas ietver izmaksas par parauga paņemšanu un nepieciešamajiem individuālajiem aizsardzības līdzekļiem. Informācija par materiāla ņemšanas procedūru ir pieejama tīmekļa vietnē <https://aslimnica.lv/laboratorijas/izmeklejumu-un-pieprasijumu-formas/>.

Izmeklējamā materiāla testēšana tiek veikta Nacionālajā references laboratorijā – SIA ”Rīgas Austrumu klīniskā universitātes slimnīca” (turpmāk tekstā – RAKUS) un izmeklējumus ir iespējams veikt ar ģimenes ārsta vai ārsta speciālista nosūtījumu. Informācija par kārtību, kādā noformēt nosūtījumu, ir pieejama RAKUS tīmekļvietnē:

<https://aslimnica.lv/laboratorijas/izmeklejumu-un-pieprasijumu-formas/>.

Parauga nogādāšana Nacionālajā references laboratorijā notiek ne vēlāk kā 24 stundu laikā no ņemšanas brīža kārtībā, kādā attiecīgā ārstniecības iestāde veic citu paraugu nogādāšanu RAKUS references izmeklējumu veikšanai[[1]](#footnote-1). Ja paraugu nepieciešams nogādāt steidzamā kārtā vai ir kādi citi šķēršļi parauga nogādāšanai, ārstniecības iestāde sazinās ar RAKUS, tālr. 27545001, lai noskaidrotu, vai paraugu var paņemt Nacionālās references laboratorijas transports.

Dienests atgādina, ka aizdomu gadījumos par personas inficēšanos ar pērtiķu bakām (klīnisko simptomu un epidemioloģiskās anamnēzes atbilstība varbūtēja pērtiķu baku gadījuma definīcijai:) ārstniecības iestādei jāinformē Slimību profilakses un kontroles centrs (turpmāk – SPKC) ieteikumos ārstniecības personām “Pērtiķu baku epidemioloģiskās kontroles pasākumi” noteiktajā kārtībā <https://www.spkc.gov.lv/lv/media/17342/download>.

Ja ārstniecības personai ir profesionāli pamatotas aizdomas par personas inficēšanos ar pērtiķa bakām, bet persona nevar ierasties RAKUS laboratorijā “Latvijas infektoloģijas centrs” vai citā ārstniecības iestādē, lai veiktu parauga ņemšanu, ārstniecības persona vienlaikus ar steidzamo paziņojumu par aizdomu gadījumu par personas saslimšanu ar pērtiķu bakām, par šādu situāciju informē SPKC [diennakts tālr. 67271738], kas savukārt arī informē RAKUS [tālr. 25138559; saziņas laiks: 8:00-17:00] par nepieciešamību veikt parauga ņemšanu pacienta dzīves vietā, un sniedz informāciju par pacientu, pacienta dzīves vietu, ārstniecības personu, kura nozīmēja izmeklēšanu. RAKUS informē SPKC [diennakts tālr. 67271738] par plānoto parauga ņemšanas datumu un laiku, kā arī par parauga piegādi Nacionālajā references laboratorijā.

Nozīmējot pacienta izmeklēšanu dzīves vai uzturēšanās vietā, ārstniecības iestādes pienākums ir noformēt pacientam Vienotā veselības informācijas sistēmā elektronisko nosūtījumu, ievērojot šādus nosacījumus:

1. laukā “Nosūtījuma pakalpojums”- Pērtiķu baku diagnostikas tests (ambulators pakalpojums, laboratorisks izmeklējums, infekciju noteikšana);
2. laukā “Anamnēze” norāda sekojošu informāciju:
	1. izmeklēšanas iemesls – akūta slimība, iespējama slimība, kontaktpersonas izmeklēšanas infekcijas slimības gadījumā;
	2. Personas saslimšanas datumu;
	3. Epidemioloģiskos kritērijus: – ceļojis vai uzturējies infekcijas skartajās teritorijās, bijis ciešā kontaktā ar infekcijas slimnieku (atbilstoši varbūtēja pērtiķu baku gadījuma definīcijai: <https://www.spkc.gov.lv/lv/media/17342/download> ) vai citu būtisku informāciju;
	4. Informāciju par klīniskiem kritērijiem: drudzis, limfadenopātija, ādas izsitumi, galvassāpes, muskuļu sāpes, muguras sāpes, citas slimības izpausmes.
1. Paraugs jānogādā Nacionālās references laboratorijas (RAKUS) paraugu pieņemšanas un reģistrācijas punktā (Linezera iela 3, darba laiks 24h/7dienas nedēļā). [↑](#footnote-ref-1)